Hristijan Mickoski

**Hristijan Mickoski** (født 1977) er en makedonsk politiker som fra 23. juni 2024 har vært Nord-Makedonias statsminister. Han er også universitetsprofessor og leder av det konservative sentrum-høyrepartiet VMRO-DPMNE. I 2016 ble han direktør for den nord-makedonske statseide kraftprodusenten *Elektrani na Severna Makedonija*, og i perioden fra 2015 til 2017 var han energirådgiver for statsministrene Nikola Gruevski og Emil Dimitriev. Han ble, som eneste kandidat, valgt til leder for VMRO-DPMNE på partiets 16. kongress i Valandovo i desember 2017.

## Biografi
Mickoski ble født 29. september 1977 i Skopje i den daværende sosialistiske republikken Makedonia i Jugoslavia. Han er utdannet ved fakultetet for maskinteknikk ved Universitetet i Skopje. Mellom 2001 og 2002 fullførte han studier ved Universitetet i Perugia og Universitetet i Siena i Italia. I 2003, etter fullførte doktorgradsstudier ved fakultetet for maskinteknikk i Skopje, mottok han en mastergrad i ingeniørfag. I perioden 2005–2008 gjennomførte han studiebesøk ved universitetene i Ilmenau og Aachen hvor han arbeidet med den eksperimentelle delen av doktorgradsavhandlingen. I 2009 forsvarte han endelig sin doktorgradsavhandling ved Universitetet i Skopje med tittelen «Kontroll av manipulerende roboter ved bruk av uklar logikk».

Etter fullført mastergrad var Hristijan Mickoski førsteamanuensis ved Fakultet for maskinteknikk i Skopje fra 2014 til 2019, hvor han til slutt ble professor i desember 2019. Mellom 2015 og 2017 var han energirådgiver for de makedonske statsministrene Nikola Gruevski og Emil Dimitriev. I 2016 ble han utnevnt til styreleder og generaldirektør for «Makedonias kraftverk».

### Politisk karriere
Etter at Nikola Gruevski gikk av, overtok Mickoski som leder for det konservative og nasjonalistiske partiet VMRO-DPMNE fra 23. desember 2017. Han ble da også landets opposisjonsleder.

I studietiden skal Mickoski ha vært Det liberal-demokratiske partis kandidat til vervet som leder for studentunionen, og ha stilt som motkandidat til VMRO-DPMNEs kandidat. Andre partimedlemmer i VMRO-DPMNE anklaget ham for ikke å ha blitt medlem i partiet før 2010. Ifølge landets tidligere statsminister og visepresident Ljubčo Georgievski var ikke Mickoski aktiv i partiet før i 2016.

Enkelte politiske kommentatorer har trukket i tvil hans standpunkt for EU og NATO. Mickoski har slått fast at han og hans parti støtter medlemskap i EU og NATO, men ikke i form av kapitulasjon eller avvisning av Prespa-avtalen med Hellas som avsluttet den makedonske navnekonflikten sikret Nord-Makedonia mulighet til å bli NATO-medlem. Hellas hadde tidligere blokkert muligheten for dette på grunn av striden om navnet Makedonia. Han og hans parti var sentrale i makedonernes protest mot det franske forslaget til rammeavtale om Nord-Makedonias medlemskap i EU i 2022 etter at Bulgaria først hadde motsatt seg medlemskap. I august 2022 lovte Mickoski at han ville gå ut av politikken dersom bulgarerne i Nord-Makedonia ble anerkjent i landets konstitusjon, et krav som ble fremmet i medlemskapsforhandlingene med EU. I september foreslo han at vennskapspakten mellom Bulgaria og Nord-Makedonia skulle annulleres. Mickoski har sterke bånd til Ungarns statsminister Viktor Orbán og Serbias president Aleksandar Vučić som fremstår som forbilder for politikere på Balkan med autokratiske tendenser.

### Statsminister (fra 2024)
Etter at VMRO-DPMNE fikk flertall av setene i nasjonalforsamlingen etter valget i 2024 og gikk inn i koalisjon med VLEṆ̪ og ZNAM fikk Mickoski 6. juni i oppdrag av president Gordana Siljanovska-Davkova å danne regjering. I sin kunngjøring 23. juni 2024, før hans regjering skulle godkjennes av nasjonalforsamlingen, lovte han at de skulle arbeide for å redusere skatter, øke pensjonene, bevilge 200 millioner Euro til kommunale prosjekter, investere 1 milliard Euro i økonomien, skaffe utenlandske investeringer for å skape flere jobber, gratis lærebøker, arbeide mot korrupsjon og få til en økonomisk vekst på 5 prosent. Etter avstemningen ble han landets 13. statsminister.

Etter at han refererte til sitt land som «Makedonia» kort tid før valget og omtalte det konstitusjonelle navnet «Nord-Makedonia» som skamfullt ble han fra gresk side beskyldt for å gå fra Prespa-avtalen og advarte om at de i så fall ville blokkere for nordmakedonsk medlemskap i EU. Mickoski lovte også i sin tale at så lenge han er statsminister vil den bulgarske minoriteten ikke bli anerkjent og det vil ikke bli gjennomført noen konstitusjonelle endringer. Han beskrev EU krav som et bulgarsk diktat. Bulgaria svarte med å be Nord-Makedonia ivareta sine internasjonale forpliktelser om de skal delta i europeisk samarbeid.

Mickoski har utnevnt sine nære allierte til statsråder mens etniske albanere har fått færre ministerposter. Han har også utpekt en visestatsminister, Ivan Stoilković, som har nære bånd til Moskva og Beograd. Regjeringen består også av alle fire visepresidentene i VMRO-DPMNE, flere av dem hadde høye posisjoner under den forrige statsministeren og partilederen Nikola Gruevski. Regjeringen består hovedsakelig av medlemmer av VMRO-DPMNE, VLEN, ZNAM og Det demokratiske partiet for serbere i Makedonia.

## Familie
Mickoski er gift og har to barn. I tillegg til sitt morsmål makedonsk snakker han engelsk og noe italiensk.

## Fotnoter


## Referanser